HRVATSKA je jedna od najsiromašnijih zemalja članica Europske unije, stoga ne čudi da svake godine deseci tisuća ljudi odlaze raditi i živjeti na Zapad, u razvijenije, bogatije zemlje.

To pokazuju i posljednji podaci Eurostata o stvarnoj individualnoj potrošnji kojom se mjeri materijalno bogatstvo kućanstava, a prema kojima je Hrvatska tek na 62 posto prosjeka EU-a - lošija je jedino Bugarska koja je na 54 posto - dok je Mađarska na istoj razini kao i mi.

Rumunjska 2015. bila lošija od Hrvatske, danas je ispred

Osim što je Hrvatska pri dnu liste zemalja po stvarnoj individualnoj potrošnji, primjećuje se i relativna stagnacija, pa smo tako 2015. bili na 59 posto prosjeka EU-a, godinu kasnije na 61 posto, a 2017. godine na 62 posto.

Za usporedbu, Rumunjska je 2015. bila lošija od Hrvatske - na 58 posto prosjeka EU-a, da bi godinu kasnije porasla na 65 posto, a 2017. na 68 posto.

Susjedna Slovenija nalazi se na 77 posto prosjeka. Daleko je odmakla i Češka koja je na 82 posto prosjeka EU-a po stvarnoj individualnoj potrošnji te je prestigla i neke stare članice poput Grčke koja je na 76 posto.

Tekst se nastavlja ispod oglasa

Od bivših komunističkih zemalja najdalje je odmakla Litva koja je na 88 posto prosjeka EU-a.

Najbogatiji Luksemburg

Iznad prosjeka EU-a nalazi se grupa zemalja koju predvodi Luksemburg koji je prema stvarnoj individualnoj potrošnji na 132 posto prosjeka EU-a, a slijede Njemačka (122 posto), Austrija (117 posto), Danska (114 posto)...

Eurostat prati i neke zemlje koje su izvan EU-a pa tako možemo vidjeti da je i Turska iznad Hrvatske, gdje je stvarna individualna potrošnja na 68 posto prosjeka EU-a.

Crna Gora nam je vrlo blizu te se nalazi na 56 posto prosjeka, dok je Srbija na 45 posto prosjeka EU-a.